T. Lebocký, poslanec: (2007-06-20):
Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona. Všetky výbory Národnej rady Slovenskej republiky, ktorým bol vládny návrh zákona pridelený na prerokovanie, s ním súhlasili a odporučili ho Národnej rade Slovenskej republiky schváliť s pripomienkami, ktoré máte uvedené v časti IV spoločnej správy aj s odporučeniami gestorského výboru. Gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe, hlasovať takto: o bodoch spoločnej správy 1 až 37 spoločne s návrhom gestorského výboru schváliť ich. Gestorský výbor na základe stanovísk výborov k vládnemu návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky vládny návrh zákona, ktorým sa mení a dopĺňa zákon č. 326/2005 Z. z. o lesoch a o zmene zákona č. 217/2004 Z. z. o lesnom reprodukčnom materiáli a o zmene niektorých zákonov v znení zákona č. 545/2004 Z. z. (parlamentná tlač 274), schváliť v znení schválených pozmeňujúcich a doplňujúcich návrhov uvedených v tejto správe a prednesených v rozprave. Spoločná správa výborov Národnej rady Slovenskej republiky o prerokovaní vládneho návrhu zákona (tlač 274) vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre pôdohospodárstvo, životné prostredie a ochranu prírody č. 125 z 18. júna 2007. V citovanom uznesení výbor ma poveril ako spoločného spravodajcu výborov predložiť Národnej rade Slovenskej republiky spoločnú správu výborov a splnomocnil ma podať návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky. Dovoľte mi, aby som ako spravodajca k vecnému obsahu predloženej novely dodal niektoré skutočnosti, najmä týkajúce sa konštatovania, že pre názorové rozdiely sprevádzané administratívnymi, komunikačnými a organizačno-technickými komplikáciami pri rokovaniach so zástupcami vlastníkov neštátnych lesov a Slovenskej lesníckej komory neboli návrhy týchto záujmových skupín uspokojené a vzhľadom na zásadný charakter svojich pripomienok budú tieto subjekty trvať na ich implementácii do nového zákona o lesoch. Z tohto aspektu predložený vládny návrh nepredstavuje zásadnú zmenu filozofie pôvodného zákona a je možné ho považovať za operatívnu úpravu právnej normy, ktorej cieľom je pragmaticky riešiť nedostatky doteraz platnej právnej normy. Táto skutočnosť, ako aj v spravodajskej informácii uvedené okolnosti tvorby schvaľovania a aplikácie zákona č. 326/2005 Z. z. a jeho novely, ktoré som predniesol v prvom čítaní, potvrdzujú opodstatnenosť potreby jeho úplnej transformácie prostredníctvom vypracovania nového legislatívneho zámeru modernej právnej normy, ktorá by mala byť logickým nástrojom a komplexným legislatívnym rámcom dlhodobej štátnej lesníckej politiky formulovanej v Národnom lesníckom programe. Pán predsedajúci, skončil som, otvorte, prosím, rozpravu. Zároveň sa do rozpravy hlásim ako prvý.